Diari Oficial de la Generalitat Valenciana


Sumari del DOGV 156, del 05-04-1984 (1984/802806)

ORDRE de 23 de març de 1984, de la Conselleria de la Presidència, per la qual es regulen la jornada i el horaris de treball de personal al servei de l'Administració de la Generalitat.
---------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1984/03/23/(1)/dof/vci/html**

### Dades del document

Número de DOGV
:   156

Data del DOGV
:   05-04-1984

Secció del DOGV
:   DISPOSICIONS GENERALS

Número del document
:   1984/802806


Data del document
:   23-03-1984

Organisme emissor
:   Presidència de la Generalitat

Tipus de document
:   Ordre

Correcció d'errades

Ordre de 23 de març de 1984, de la Conselleria de la Presidència, per la qual es regulen la jornada i els horaris de treball de personal al servei de l'Administració de la Generalitat.  
Davant la publicació en el "Boletín Oficial del Estado", de 22 de desembre de 1983, de la Instrucció de la Secretaria d'Estat per a l'Administració Pública, de 21 de desembre, per la qual es dicten normes sobre jornades i horaris de treball, cal adaptar aquesta matèria a la nostra Administració Autonòmica, per tal d'oferir als ciutadans un tractament homogeni de les Administracions Públiques.   
Amb aquesta regulació hom pretén d'oferir una fórmula flexible que, assumint les innovacions de la normativa estatal, permeta de trabar un punt d'equilibri entre les necessitats de l'organització i les preferències dels funcionaris, sobre la base de racionalitat i eficàcia.   
En atenció a aquests motius, i en virtut de les atribucions que em confereix l'article 3.r del Reglament de Règim Interior de la Conselleria de la Presidència de 20 d'octubre de 1983,   
ORDENE:   
Article primer  
1. Les jornades de treball dels funcionaris i personal contractat en règim administratiu de la Generalitat seran de 37 hores i mitja setmanals, en règim de dedicació normal, i de 40 hores en dedicació exclusiva, que es distribueixen en horari fix i horari flexible.   
2. L'exclusiva implica per al personal que preste els serveis en aquest règim de dedicació:   
2.1. La total disponibilitat, amb l'augment d'horari consegüent que ocasionalment siga necessari per raó del servei, sense que en cap de cas hom puga percebre cap retribució pel concepte d'hores extraordinàries.   
2.2. L'absoluta incompatibilitat per a exercir qualsevol altra activitat pública o privada, tret de les legalment excloses del règim d'incompatibilitats.   
2.3. L'obligació de prestar serveis en horari de vesprada, almenys dues hores diàries durant quatre dies com a mínim, entre 16 i 19 hores de dilluns a divendres.   
Article segon  
1. La part principal de l'horari, denominat fix o estable, serà de cinc hores diàries, entre les nou i les catorze hores, de dilluns a divendres que serà de concurrència obligada per a tot el personal.   
2. La part variable de l'horari, fins el compliment de la jornada setmanal, constitueix l'horari flexible, i podrà realitzar-se entre les vuit i les nou hores, entre les catorze i les quinze, i entre les setze i les dinou, i la jornada s'hi haurà d'interrompre necessàriament entre les quinze i les setze hores.   
3. La flexibilitat inclourà els dissabtes, entre les vuit i les quinze hores, i hom podrà acumular en aquest dia les diferències pendents fins el compliment de l'horari, quan per raó del servei siga considerat convenient o necessari.   
4. Es podrà fruir d'una pausa de vint minuts en la jornada de treball, computable com a treball efectiu.   
Article tercer  
1. L'horari d'atenció al públic serà l'establert amb caràcter fix o estable en l'article anterior.   
2. En els Serveis Centrals i Territorials, la unitat de Registre-Informació restarà oberta al públic tots els dies feiners entre les 16 i 18 hores i els dissabtes de 9 a 14 hores.   
3. Quan la seu del Serveis Territorials coincidesca amb la dels respectius Serveis Centrals, cada Conselleria resoldrà sobre la conveniència de dispensar el Servei Territorial de l'obligatorietat de cobrir l'atenció al públic en horari de vesprada, si de l'estudi del volum de les actuacions se'n desprén la conveniència.   
Article quart  
Quan, per la naturalesa del servei que és prestat, es considere necessari la implantació , per a determinats col·lectius de funcionaris, d'un horari altre que l'establert amb caràcter general, la Conselleria respectiva farà la proposta escaient a la Conselleria de Presidència, que hi resoldrà en el termini de 10 dies.   
Aquesta especialitat no eximeix de l'obligació del compliment de les hores setmanals establertes, d'acord amb la dedicació normal o exclusiva.   
Article cinqué  
Cada Conselleria aprovarà els quadres d'horaris del personal destinat en aquestes i les Secretaries Generals establiran els mitjans de control necessaris per al seguiment. Els caps de les unitats administratives col·laboraran en el control dels funcionaris a les seues ordres, sense perjudici de l'assignat a la unitat que el tinga com a competència.   
Els marges d'horari flexible marquen les possibilitats d'actuació de cada organització en raó de les funcions a exercir, i l'horari setmanal dels funcionaris haurà de ser congruent amb el repartiment de tasques de cada dependència.   
Article sisé  
S'exceptua de l'aplicació d'aquestes normes el personal docent i sanitari destinat a centres en què preste assistència mèdica o sanitària. En aquests casos seran d'aplicació les normes específicament dictades en els respectius àmbits funcionals.   
El personal que preste serveis en règim laboral es regirà per les normes incloses en els Convenis Col·lectius i d'altres normes que els siguen d'aplicació, sense perjudici que hom tendesca d'homologar la dedicació amb la del personal subjecte a Dret Administratiu.   
DISPOSICIO ADDICIONAL  
Des de l'1 d'abril de 1984 quedarà sense efecte, pel que fa a la indemnització per jornada partida, la Resolució de la Subsecretaria de la Presidència, de 6 de maig de 1983, per la qual s'aplica al personal administratiu contractat per la Generalitat el règim retributiu establert pel Conveni Col·lectiu de 5 de maig de 1983, així com l'extensió que d'aquella indemnització s'haja realitzat a favor del personal no regulat per aquell Conveni Col·lectiu.   
Això no obstant, mentre no siga classificat el lloc de treball com de dedicació exclusiva, continuaran percebent amb caràcter transitori la indemnització esmentada, sempre que les necessitats del Servei exigesquen la realització de la jornada partida.   
València, a 23 de març de 1984.   
El Conseller de la Presidència,   
RAFAEL BLASCO I CASTANY


Còpia Permalink ELI